Sagunt crea el Consell de Baladre per desenvolupar un pla estratègic d'actuacions i millores en el barri
05 de juliol 2023

![](/media/2ilbzvm3/img_6076-c.jpg?width=850&height=566.6666666666666)

L'Ajuntament de Sagunt ha creat el Consell de Baladre com a resposta a una petició demandada per totes les associacions del barri amb la finalitat de tindre un fòrum on poder parlar de les necessitats i problemes del mateix i, d'esta manera, desenvolupar un pla estratègic d'actuacions i millores en el barri.

A la presentació, que ha tingut lloc este dimecres 5 de juliol han assistit l'alcalde de Sagunt, Darío Moreno, el tinent d'alcalde de Baladre, Raúl Palmero, l'Asociación Pueblo Unido, l'Asociación de Vecinos Baladre, la Comunidad Musulmana i l'Asociación Cultural Falla Baladre. A més d'estes associacions i de Raúl Palmero, també participen en el Consell les associacions Mujeres Gitanas Príncipe de Paz i Mujeres de Baladre.

Raúl Palmero ha explicat: «**Jo crec que és el moment per a donar-li un impuls, creiem fermament que en el barri hi ha un marge de millora i en això estarem**». Així mateix, també ha recordat: «**En l'anterior legislatura ja vam fer un gran pas en el barri amb un macroprojecte dels ARRUR**». També destaca este fet perquè han sigut «**més de 13 milions d'euros que s'invertiran en el barri. Es faran per fases**». S'actuarà en «**coses tan importants com la impermeabilització dels sostres, la canalització, les zones comunes o, per exemple, els ascensors**». També ha posat en valor que el Consell estarà basat en el respecte i la tolerància, on tot el món tinga cabuda i entre totes les persones es consensuen els assumptes.

L'alcalde de Sagunt, Darío Moreno, ha recalcat: «**En la legislatura anterior vam posar els fonaments per a fer que el barri millore substancialment**». També ha explicat que va aconseguir finançament europeu per a dur a terme la modernització i rehabilitació del barri. S'ha començat per la part de l'avinguda Advocat Fausto Caruana i «**ara les següents fases aniran actuant en tota la resta del barri perquè eixe és el gran èxit, la consecució d'eixos fons**». L'alcalde ha posat l'accent en la importància de conscienciar la ciutadania: «**Es tracta que tot este canvi d'infraestructures, d'inversió, que estem promovent, vaja en consonància també a una transformació social d'alguna cosa que sembla que en el barri s'haja perdut, que és precisament eixa sensació de barri**». Ho ha concretat que «**quan u se sent del barri el cuida, fa veure a la resta de veïns i veïnes que és important, genera comunitat**», entre altres aspectes.

El Consell, les reunions del qual es faran cada mes o mes i mig, està format per membres del teixit associatiu de Baladre i en diversos moments comptarà amb la comunitat educativa, el departament de Serveis Socials o la SAG.

Óscar Jiménez, de Pueblo Unido, ha expressat: «**Pensem que és necessari que estes iniciatives que es prometen en campanya i que lluiten per la igualtat es vegen de manera concisa en accions com estes i simplement dir que la nostra entitat formarà part del Consell i que contribuirà de manera positiva en tot el que puguem**».

El president de l’Asociación de Vecinos Baladre, Francisco García, ha indicat: «**Crec que este barri necessita no solament això, sinó moltíssim més perquè el barri està molt deteriorat**». També ha explicat: «**Ara hi ha un projecte molt bonic per mediació de l'Ajuntament, de l’EVHA i de la Unió Europea**». «**Es faran una sèrie d'obres molt importants**», que permetran a les persones majors i persones amb discapacitat baixar al carrer, ja que no ara no tenen ascensor.

Des del Consell de Baladre s'activaran projectes de participació ciutadana, així com campanyes cíviques, mediambientals, de mobilitat o neteja i jardineria.

*   [](http://www.facebook.com/sharer.php?u=https://aytosagunto.es/va/actualitat/sagunt-crea-el-consell-de-baladre-per-desenvolupar-un-pla-estrategic-d-actuacions-i-millores-en-el-barri/ "Facebook")
*   [](http://twitter.com/share?url=https://aytosagunto.es/va/actualitat/sagunt-crea-el-consell-de-baladre-per-desenvolupar-un-pla-estrategic-d-actuacions-i-millores-en-el-barri/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-crea-el-consell-de-baladre-per-desenvolupar-un-pla-estrategic-d-actuacions-i-millores-en-el-barri/ "Linked In")
*   [](mailto:?body=https://aytosagunto.es/va/actualitat/sagunt-crea-el-consell-de-baladre-per-desenvolupar-un-pla-estrategic-d-actuacions-i-millores-en-el-barri/)